বন্দেমাতরমের সঙ্গে বিশ্বাসঘাতকতা! পার্লামেন্টে নেহরুকে নিশানা মোদির

ওয়েব ডেস্ক: ‘বন্দেমাতরম’ (Vande Mataram) নিয়ে আলোচনা শুরু হয়েছে পার্লামেন্টে (Parliament)। বুধবার শীতকালীন অধিবেশন চলাকালীন ১০ ঘন্টার আলোচনা ইতিমধ্যে শুরু করেছেন প্রধানমন্ত্রী নরেন্দ্র মোদি (Narendra Modi)। বক্তব্যের শুরুতেই ‘বন্দেমাতরম’ গানের রচয়িতা বঙ্কিমচন্দ্র চট্টোপাধ্যায়কে (Bankim Chandra Chattopadhyay) ‘বঙ্কিমদা’ বলে বিতর্কের মুখে পড়েছিলেন মোদি। যদিও পরে ভুল স্বীকার করে ‘বঙ্কিম বাবু’ বলেন তিনি। কিন্তু বক্তব্যের মাঝে এই গান নিয়ে কংগ্রেসকে (Congress) বারবার তোপ দাগেন তিনি। পাশাপাশি এই ইস্যুতে ফের একবার নেহরুকে (Jawaharlal Nehru) নিশানা করেন মোদি।

সোমবার সংসদে প্রধানমন্ত্রী বলেন যে, ‘বন্দেমাতরম’কে নিয়ে আপোস করেছে কংগ্রেস সরকার। পাশাপাশি গানের বেশ কিছু স্তবক বাদ দেওয়ার অভিযোগও তোলেন তিনি। মোদি বলেন, প্রথমে ‘বন্দেমাতরম’ গানকে ভাঙা হয়েছে, যার পরেই ভেঙেছে ভারত। তিনি কংগ্রেসকে কটাক্ষ করে বলেন, “কংগ্রেস এখনও বন্দে মাতরমকে অপমান করছে।”

আরও পড়ুন: সংসদে মোদির মুখে ‘বঙ্কিম দা’, সৌগত আপত্তি তুলতেই ‘বাবু’ সম্বোধন প্রধামন্ত্রীর

শুধু তাই নয়, এদিন তাঁর বক্তব্যে ভারতের প্রথম প্রধানমন্ত্রী জওহরলাল নেহরুকেও নিশানা করেন। তাঁর দাবি, পাকিস্তানের জনক মহম্মদ আলি জিন্না ‘বন্দেমাতরম’কে অপমান করেছিলেন এবং নেহরু তাঁর সুরে সুর মিলিয়েছিলেন। মোদি বলেন, “জিন্নার বন্দেমাতরমের বিরোধিতার পর পণ্ডিত জওহরলাল নেহেরু সুভাষ চন্দ্র বসুকে একটি চিঠি লিখেছিলেন, যেখানে তিনি বলেছিলেন যে, তিনি বন্দে মাতরমের পটভূমি পড়েছেন এবং মনে করেন এটি মুসলমানদের উত্তেজিত করতে পারে।”

যদিও এই প্রথম নয়, আগেও নেহরুকে নিয়ে বিতর্কিত মন্তব্য শোনা গিয়েছিল দেশের প্রতিরক্ষা মন্ত্রী রাজনাথ সিংয়ের গলাতেও। কয়েকদিন আগেই তিনি দাবি করেছিলেন, নেহরু নাকি সরকারি অর্থে বাবরি মসজিদ নির্মাণের অনুমোদন দিতে চেয়েছিলেন এবং সর্দার প্যাটেল নাকি সেই প্রস্তাব নাকচ করেন। যদিও কংগ্রেস এই দাবিকে ফের ‘মিথ্যে’ বলে প্রত্যাখ্যান করেছে।